Beled

Az azonos nevű ausztriai település szócikkét lásd itt

Beled város Győr-Moson-Sopron vármegyében, a Kapuvári járásban található. 2009. július 1-én nyilvánította várossá a köztársasági elnök. 2647 hektáros kiterjedésével a megye legkisebb közigazgatási területű városa, 2018-as adat szerint lakónépesség és a lakások száma tekintetében is a legkisebb volt.

 Fekvése 
A Rábaköz délnyugati részén fekszik, a Kis-Rába folyása mentén.

A terület többszöri, földtörténeti korszakonkénti süllyedéséből adódóan a beledi téglagyár fejtőjében legalább 3-4 eltemetett, fosszilis talajréteg mutatható ki. A sík vidéket a Rába és a Répce mellékágai agyagos öntései borítják. 1-3 méteres mélységben kavics is található itt, amit a Rába rakott le.

 Megközelítése 
A település legfontosabb közúti megközelítési útvonala a 86-os főút, amely a központjától délre halad el, ezen érhető el Csorna, illetve Répcelak-Szombathely felől is. A kisvároson, annak főutcájaként, kelet-nyugati irányban a 8612-es út húzódik végig, amely innen Nagycenk térségéig vezet; keresztirányban pedig a 8606-os út szeli át a belterület keleti részét, az Csorna térségétől húzódik idáig.

A belterületeket elkerülve, szintén nagyjából észak-déli irányban húzódik itt a Kapuvár-Celldömölk közti 8611-es út, Vica városrészen pedig a 8609-es út húzódik keresztül. Vásárosfaluval a 8428-as út köti össze; keleti határszélét érinti még a 8607-es út is.

Távolsági autóbuszjáratok sűrűn közlekednek Kapuvárra, Csornára és Szombathelyre.

A hazai vasútvonalak közül a települést a  érinti, amelynek két megállási pontja van itt. Beled vasútállomás a városközpont nyugati szélén helyezkedik el, Vica megállóhely pedig Vica városrész délkeleti peremén.

 Története 
A község a nevét az Osl nemzetségben gyakori Belud személynévről kapta. Okleveles forrásokban első említése 1230-ra tehető. Középkori birtokosai az Osl nemzetségből leszármazott családok: Ostffyak, Csornaiak, Kanizsayak és a csornai prépostság. 1536-ban a Nádasdyak, majd 1681-től az Esterházyak birtoka.

Az 1594. évi török pusztítás elérte a falut is, de az újjátelepítés hamarosan megindult. A 17. század elején Cziráky Mózes megszerezte a község nagyobb felét, és megalkotta a Cziráky-birtoktestet. A fölaprózott nemesi ingatlanokon pedig a jobbágytalan, egytelkes nemesek kezdtek gyökeret verni.

1990. január 26-án a 16-os oldalszámú MiG–23UB-val Beled mellett  a MiG-21 típusról frissen átképzett Reinhardt Róbert százados és az őt a vizsgafeladaton ellenőrző Bakó Ferenc'' ezredes a repülés 5. percében lezuhant. Mindketten meghaltak.

Közélete

Polgármesterei
 1990-1994: Gombás László (független)
 1994-1998: Gombás László (független)
 1998-2002: Szalay József (független)
 2002-2006: Tompáné Balogh Mária (független)
 2006-2010: Tompáné Balogh Mária (független)
 2010-2014: Tompáné Balogh Mária Erzsébet (Fidesz-KDNP)
 2014-2019: Major Jenő (független)
 2019-től: Major Jenő (független)

Népesség
A település népességének változása:

	 
A 2011-es népszámlálás során a lakosok 87,2%-a magyarnak, 0,3% cigánynak, 1,3% németnek, 0,2% románnak mondta magát (12,5% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 55,8%, református 0,7%, evangélikus 16,3%, felekezeten kívüli 4,1% (22,4% nem nyilatkozott).

Nevezetességei 
A főutcán található Barthodeiszky-kastély a 19. század végén épült, Ludwig Schöne német-osztrák építészmérnök tervei alapján. (Ma általános iskola működik benne.)

A kastélytól nem messze, szintén a Fő utcán tekinthető meg a 2016-ban felavatott holokauszt-emlékmű, mellyel a körülbelül 360, Beledről elhurcolt zsidó embernek állítottak emléket.

Híres emberek 
 Itt született szeniczei Bárány György (1682 – 1757) evangélikus lelkész.
Itt született Pollák Miksa (1868 – Auschwitz, 1944) rabbi, történettudós. Pap Károly író apja.

Források 
 dr. Fekete Mátyás: Győr-Moson-Sopron megye kézikönyve (Szekszárd, 1998)

Hivatkozások

További információk
 Beled Önkormányzatának honlapja

Győr-Moson-Sopron megye települései
Magyarország városai

A Rábaköz települései
 
Sopron vármegye települései